รายได้รัฐบาลพุ่งเกินเป้า2.4 แสนล้านบาท
รายได้รัฐบาลยังเกินเป้าต่อเนื่อง เดือน มิ.ย. 2553 เกินเป้า 2.6 หมื่นล้านบาท ส่งผลให้ 9 เดือนแรกของปีงบประมาณ 2553 เกิน เป้าไปแล้ว 2.4 แสนล้านบาท และคาดทั้งปีจะเกินเป้า 2.8 แสนล้านบาท
15 ก.ค. 2553

รายได้รัฐบาลยังเกินเป้าต่อเนื่อง เดือน มิ.ย. 2553 เกินเป้า 2.6 หมื่นล้านบาท ส่งผลให้ 9 เดือนแรกของปีงบประมาณ 2553 เกิน เป้าไปแล้ว 2.4 แสนล้านบาท และคาดทั้งปีจะเกินเป้า 2.8 แสนล้านบาท
นายสาธิต  รังคสิริ  ผู้อำนวยการสำนักงานเศรษฐกิจการคลัง (สศค.) กล่าวว่า การเก็บรายได้เดือน มิ.ย. 2553 เก็บได้สุทธิ 1.1 แสนล้านบาท สูงกว่าเป้ากว่า 2.6 หมื่นล้านบาท หรือ 32.4% ส่งผลให้ในช่วง 9 เดือนแรกของปีงบประมาณ 2553 รัฐบาลสามารถจัดเก็บรายได้สุทธิสูงกว่าเป้าหมายกว่า 2.4 แสนล้านบาท หรือ 24.8%
การเก็บรายได้เกินเป้า เป็นผลจากการขยายตัวของเศรษฐกิจอย่างต่อเนื่อง ซึ่งสะท้อนผ่านการจัดเก็บภาษีจากการบริโภคและการนำเข้าที่สูงกว่าประ มาณการเป็นจำนวนมาก โดยภาษีที่จัดเก็บได้สูงกว่าประมาณการที่สำคัญ ได้แก่ ภาษีมูลค่าเพิ่ม ภาษีน้ำมัน ภาษีรถยนต์ และอากรขาเข้า  ทั้งนี้ ภาษีรถยนต์ในเดือนมิ.ย. 2553 จัดเก็บได้เป็นจำนวน ถึง 7,099 ล้านบาท ซึ่งสูงที่สุดเป็นประวัติการณ์
สำหรับ ในช่วง 9 เดือนแรกของปีงบประมาณ 2553 เก็บได้เกินเป้ามากมาจาก  สาเหตุหลักมาจากการจัดเก็บภาษีของ 3 กรม สูงกว่าประมาณการในอัตราที่สูง ได้แก่ กรมสรรพสามิต 8.63 หมื่นล้านบาท กรมสรรพากร 8.55 หมื่นล้านบาท และกรมศุลกากร 1.77 หมื่นล้านบาท รวมทั้งได้รับรายได้จากการยึดทรัพย์ พ.ต.ท.ทักษิณ ชินวัตร อีกจำนวน 4.9 หมื่นล้านบาท
นายสาธิต กล่าวว่า จากผลการจัดเก็บรายได้รัฐบาล ในช่วง 9 เดือนแรกของปีงบประมาณ 2553 ที่สูงกว่าเป้าหมายจำนวนมากและ แนวโน้มการขยายตัวของภาวะเศรษฐกิจอย่างต่อเนื่อง ทำให้กระทรวงการคลังมั่นใจว่า การจัดเก็บรายได้ของรัฐบาลในปีงบประมาณ 2553 นี้จะสูงกว่าประมาณการไม่ต่ำกว่า 2.8 แสนล้านบาท